વાત વિચારવા જેવી હતી. ડૉ. રોબ સાથે ગાઢ નાતો હતો. અહીં હતા ત્યારે એ જ ડૉક્ટર છત્રપતિને સિવિલ હોસ્પિટલમાં લઈ આવ્યા હતા અને એક વખત તેમની જોડે નાનકડો મતભેદ પણ થયો હતો. એક ગંભીર ઓપરેશનમાં ડૉ. રોબ કહેતા હતા કે, અમુક પદ્ધતિથી જ ઓપરેશન કરવું તો ડૉ. છત્રપતિએ બીજી પદ્ધતિ સૂચવી હતી. અંગ્રેજ ડૉક્ટર શરૂઆતમાં તો જરા છંછેડાઈ ગયા હતા, પણ પછી સંમત થઈ ગયા હતા. છત્રપતિને કહ્યું હતું કે ઠીક છે, કરો તમે ઓપરેશન તમારી રીતે. પણ જો કશી વિપરીત ઘટના બની છે તો સમગ્ર જવાબદારી તમારી એકલાની. છત્રપતિએ આહવાન ઝીલી લીધું હતું ને ઓપરેશન કરી બતાવ્યું હતું. સફળ થયું હતું ને ડૉક્ટર રોબે એમની પીઠ પણ થાબડી હતી. વર્ષો વીતી ગયાં હતાં એ વાતને, જ્યારે આંખોના ગોખલા ઝળાંહળાં હતા, ને દૃષ્ટિમાં પૂરી સૃષ્ટિ સમાઈ શકતી હતી.